Scoaterea firmelor de la parterul blocurilor cu risc seismic, operațiune prin care autoritățile se așteptau să îi convingă pe locatari să accepte consolidarea imobilelor, a fost un eșec, iar statul recunoaște acum, după fix un an, că nu a avut efectul scontat, spațiile altădată ocupate de magazine, bănci sau cinematografe fiind acum zone insalubre, pline de graffiti.

Exact în urmă cu un an, în baza unei legi pe care Profit.ro a anunțat-o în premieră, insistând în mai multe articole asupra importanței și impactului, au fost interzise activitățile permanente și/sau temporare în spațiile publice cu altă destinație decât cea de locuință din imobilele cu risc seismic. Regula a fost aplicată pentru toate clădirile cu minimum 3 etaje, construite înainte de 1978, pentru care sunt redactate rapoarte de expertiză privind riscul seismic, iar firmele care ocupau spații la parterul acestora au fost obligate să părăsească locul și să își caute alte spații.

Unele restaurante și-au limitat activitatea la servicii de catering și au restricționat accesul publicului, iar sucursale de bănci, magazine, teatre și cinematografe au fost închise.

Proprietarii firmelor care lucrau la parterul clădirilor încadrate în categoria I de risc seismic au început să primească somații din partea Poliției Locale, prin care li s-a cerut să întrerupă urgent activitatea, în maximum 24 de ore, în caz contrar urmând să fie amendate cu 50.000 lei-70.000 lei și închise.

Argumentul invocat de autorități a fost "creșterea nivelului de siguranță la acțiuni seismice a construcției în care se află acele spații", dar fără să fie impuse alte obligații decât cele actuale pentru începerea lucrărilor de consolidare.

Calculul era următorul: "locatarii unui imobil încadrat în risc seismic vor accepta mai ușor să înceapă consolidarea blocului pentru a nu pierde pe termen lung banii încasați de la firmele care lucrează la parter. Aceasta deoarece firmele care ocupă spații la parterul unui bloc contribuie la cheltuielile cu utilitățile pentru părțile comune, reparațiile și salariile membrilor asociației de proprietari. Prin scoterea din clădire a acestor firme, factura la întreținere a fiecărui locatar al blocului va crește".

Acum, după un an de aplicare a legii, aceleași autorități constată că măsura nu a avut efect, iar Guvernul și Parlamentul și-au dat mâna și încearcă să îmblânzească legea.

Acum, intenția este ca interdicția de derulare a unui business la parterul blocurilor cu risc seismic să nu mai fie valabilă decât pentru cele care folosesc spații în imobile încadrate, prin raport de expertiză tehnică, în clasa I de risc seismic și în care pot intra în același timp cel puțin 50 de persoane, iar fiecărei persoane îi revine o arie de pardoseală mai mică de 4 metri pătrați.

Și în cazul cluburilor, discotecilor, cinematografelor, magazinelor, expozițiilor, muzeelor și al sălilor de spectacole de la parterul blocurilor, interdicția va fi valabilă doar dacă pot intra mai mult de 200 de persoane, iar fiecărei persoane îi revine o arie de pardoseală mai mică 4 metri pătrați.

Firmele au fost însă obligate să se mute, iar spațiile din București lăsate în urmă, de care nimeni nu s-a mai preocupat, arată astăzi jalnic.

Unul dintre acestea este sediul Raiffeisen Bank din Piața Romană, închis și devenit loc de odihnă pentru oamenii străzii.

Sursa foto:Thomas Dinca/Profit.ro

Sursa foto:Thomas Dinca/Profit.ro

Agenția de turism J'Info Tours a fost obligată să renunțe la biroul de pe bulevardul Magheru, pe care îl ocupa din anii '90, și să caute un alt birou.

Sursa foto:Thomas Dinca/Profit.ro

Sursa foto:Thomas Dinca/Profit.ro

Cinematograful Patria, loc emblematic pentru București și care funcționa neîntrerupt din 1935, a fost închis pe termen nelimitat din cauza acestei legi. Reprezentanții cinematografului, aflați încă în sediu, au declarat atunci pentru Profit.ro că spațiul va fi închis până când va fi efectuată o nouă expertiză a clădirii în care funcționează, fără să poată estima însă o dată exactă în acest sens.

Ei au precizat că nu se vor muta într-un alt spațiu, astfel că, practic, începând din 24 noiembrie 2015, cinematograful Patria a încetat să existe pe termen nelimitat.

Sursa foto:Thomas Dinca/Profit.ro

Sursa foto:Thomas Dinca/Profit.ro

Librăria Sadoveanu de pe bulevardul Magheru a fost și ea obligată să se relocheze după mulți ani neîntrerupți de activitate în acel spațiu.

Astăzi, vitrina librăriei, amplasată în plin centru al orașului, este plină de graffiti și, pe alocuri, mesaje obscene.

Sursa foto:Thomas Dinca/Profit.ro

Sursa foto:Thomas Dinca/Profit.ro

Bulevardul Magheru însuși, zonă centrală extrem de circulată, este plin de vitrine murdare sau pictate cu vopsea, în lipsa firmelor obligate să plece. Anunțurile unora proprietari de spații disperați că le pleacă din clienți fără să înțeleagă atunci de ce au rămas vizibile.

Sursa foto:Thomas Dinca/Profit.ro

Sursa foto:Thomas Dinca/Profit.ro

Pe strada Batiștei, lângă hotelul Intercontinental, un șir întreg de magazine și farmacii închise a făcut loc vânzătorilor ambulanți.

Sursa foto:Thomas Dinca/Profit.ro

Ușa unui magazin care deservea toate blocurile și clădirile de birouri din zonă este baricadată cu bare de fier.

Sursa foto:Thomas Dinca/Profit.ro

Sursa foto:Thomas Dinca/Profit.ro

Nici cinematograful Studio nu a mai putut să prezinte filme în sala folosită din perioada regimului comunist, sistându-și total activitatea. Alături, în imediata vecinătate, un birou bancar a fost de asemenea închis forțat.

Sursa foto:Thomas Dinca/Profit.ro

O serie întreagă de mici magazine, din Piața Romană, au fost și ele obligate să pună zăvorul, deși în unele dintre ele nici nu se putea intra, fiind cu vânzare la geam, riscul unor "aglomerări de persoane", criteriu scris în lege pentru oprirea activității, fiind inexistent.

Sursa foto:Thomas Dinca/Profit.ro

Sursa foto:Thomas Dinca/Profit.ro

Nu în ultimul rând, o librărie care funcționa la "Coloane" în Piața Romană și care deservea 3 școli și Academia de Studii Economice încă din anii '70, furnizând și manuale în limba germană pentru liceul de profil din apropiere, a fost închisă forțat, creându-le tinerilor și părinților o mare problemă.